*Projekts*

LATVIJAS REPUBLIKAS MINISTRU KABINETS

2017. gada \_\_. \_\_\_\_\_\_\_\_ Noteikumi Nr. \_\_\_\_\_\_\_

Rīgā (prot. Nr.\_\_ \_\_.§)

**Noteikumi par drošības pamatprasībām tiesā**

Izdoti saskaņā ar

likuma "Par tiesu varu"

107.1 panta otrās daļas 24. punktu

**I. Vispārīgais jautājums**

1. Noteikumi nosaka:

1.1. rajona (pilsētas) tiesas un apgabaltiesas (turpmāk – tiesa) telpu iedalījumu un to pieejamību;

1.2. prasības drošības kontrolei tiesā.

**II. Tiesas telpu iedalījums un to pieejamība**

2. Tiesā ir šāds telpu iedalījums:

2.1. publiskā zona;

2.2. slēgtā zona;

2.3. konvoja zona.

3. Publiskā zona ir tiesas telpas, kas fiziskai personai pieejamas tiesas darba laikā.

4. Slēgtā zona ir tiesas telpas, kas pieejamas:

4.1. attiecīgās tiesas tiesnesim vai darbiniekam (turpmāk – tiesas nodarbinātais);

4.2. Tiesu administrācijas darbiniekam vai valsts civildienesta ierēdnim, kas tiesā veic amata pienākumus tiesas administratīvā vai saimnieciskā darba nodrošināšanai;

4.3. Tieslietu ministrijas darbiniekam vai valsts civildienesta ierēdnim, kas tiesā veic amata pienākumus likumā "Par tiesu varu" noteiktās kompetences ietvaros;

4.4. fiziskai personai, kas tiesā ar Tiesu administrācijas vai attiecīgās tiesas priekšsēdētāja vai viņa noteiktas personas atļauju veic pasākumus tiesas administratīvā vai saimnieciskā darba nodrošināšanai vai tiesu administrēšanai (turpmāk – apkalpojošais personāls);

4.5. valsts amatpersonai, kas konvojē aizturēto, apcietināto vai ar brīvības atņemšanu notiesāto personu (turpmāk – konvojējamā persona) sakarā ar lietas izskatīšanu tiesā (turpmāk – konvoja amatpersona) un konvojējamai personai;

4.6. cita valsts amatpersona, kas ierodas tiesā veikt valsts amatpersonas pienākumus, par to informējot tiesas priekšsēdētāju vai viņa noteiktu personu.

5. Konvoja zona ir tiesas telpas, kas pieejamas konvoja amatpersonai, veicot amata pienākumus, konvojējamai personai un citai fiziskai personai ar konvoja amatpersonas atļauju.

6. Tiesas telpu zonas ir savstarpēji nodalītas ar norobežojošām konstrukcijām un savstarpēji nepārklājas. Katrai tiesas telpu zonai ir atsevišķa ieeja.

**III. Prasības drošības kontrolei tiesā**

7. Drošības kontrolei tiesā izmanto vismaz vienu no šādiem drošības risinājumiem:

7.1. fiziskā apsardze;

7.2. tehniskā apsardze;

7.3. arkveida un rokas metāla detektors fiziskas personas pārbaudei;

7.4. rentgena iekārta mantas pārbaudei;

7.5. apsardzes tehniskā sistēma.

8. Tiesā:

8.1. aizliegts nēsāt ieroci vai speciālo līdzekli, izņemot, ja ieroča vai speciālā līdzekļa nēsāšana tiesā izriet no konvoja amatpersonas vai valsts augstākās amatpersonas apsardzes darbinieka amata pienākumiem;

8.2. aizliegts nēsāt šo noteikumu 8.1. apakšpunktā neminētus priekšmetus un vielas, kuras var izmantot uzbrukumam vai ar kurām var nodarīt miesas bojājumus sev vai citai fiziskai personai, vai veikt citu prettiesisku darbību (turpmāk – aizliegtie priekšmeti), izņemot, ja aizliegtais priekšmets ir nepieciešams amata pienākumu izpildei attiecīgās tiesas nodarbinātajam, apkalpojošam personālam, konvoja amatpersonai, šo noteikumu 4.2., 4.3. un 4.4. apakšpunktā minētajam nodarbinātajam vai ar tiesas priekšsēdētāja vai viņa noteiktas personas atļauju citai fiziskai personai;

8.3. aizliegts atrasties acīmredzamā alkoholisko dzērienu, narkotisko, psihotropo, toksisko vai citu apreibinošo vielu (turpmāk – apreibinošas vielas) ietekmē;

8.4. nepieņem glabāšanā ieroci, speciālo līdzekli un aizliegtos priekšmetus.

9. Lai noteiktu ieroču, speciālo līdzekļu un aizliegto priekšmetu klātbūtni, tiesas apsardzes darbinieks veic fizisko personu pārbaudi šo noteikumu 11. punktā minētajā kārtībā.

10. Fizisko personu atbrīvo:

10.1. no šo iekšējo noteikumu 11.4. un 11.5. apakšpunktā minētās pārbaudes, ja fiziska persona uzrāda impulsu ģeneratora identifikācijas karti vai ārsta izsniegtu dokumentu, kas apstiprina grūtniecības faktu vai citu iemeslu, kāpēc šāda pārbaude var nelabvēlīgi ietekmēt fiziskas personas veselību;

10.2. no šo iekšējo noteikumu 11.3., 11.4., 11.5. un 11.6. apakšpunktā minētās pārbaudes, ja fiziska persona saskaņā ar normatīvajiem aktiem nav pakļaujama pārbaudei (piemēram, diplomātiskais aģents);

10.3. no šo iekšējo noteikumu 11.3., 11.4., 11.5., 11.6. un 11.7. apakšpunktā minētās pārbaudes, ja tā ir konvoja amatpersona vai konvojējamā persona.

11. Fiziskai personai iekļūstot tiesā, tiesas apsardzes darbinieks:

11.1. noskaidro, vai fiziska persona ir atbrīvojama no šajos noteikumos noteiktās pārbaudes, aicinot fizisku personu uzrādīt šo faktu apliecinošus dokumentus;

11.2. fiksē fiziskas personas datus (vārds uzvārds, personas kods) un atbrīvojuma pamatu, ja fiziska persona ir atbrīvota no šajos noteikumos noteiktās pārbaudes, izņemot, ja tā ir konvoja amatpersona un konvojējamā persona. Ja ārvalstniekam nav personas koda, norāda personu apliecinoša dokumenta datus;

11.3. veic fiziskas personas un tās mantu vizuālu pārbaudi;

11.4. aicina fizisku personu pārbaudes nolūkā iet caur arkveida metāla detektoru;

11.5. ja nepieciešams, aicina fizisku personu atļaut tās papildu pārbaudi ar rokas metāla detektoru;

11.6. aicina fizisku personu atļaut tās mantu pārbaudi ar rentgena iekārtu, ja tiesā tādu izmanto;

11.7. izvērtē fiziskas personas mantas un konstatē, vai fiziska persona nēsā ieroci, speciālo līdzekli vai aizliegtos priekšmetus;

11.8. atļauj fiziskai personai piekļuvi tiesai, nekonstatējot ieroču, speciālo līdzekļu un aizliegto priekšmetu klātbūtni un fiziskas personas atrašanos acīmredzamā apreibinošo vielu ietekmē.

12. Konstatējot ieroču, speciālo līdzekļu un aizliegto priekšmetu klātbūtni, fiziskai personai iekļūstot tiesā, tiesas apsardzes darbinieks:

12.1. noskaidro, vai aizliegtais priekšmets ir nepieciešams amata pienākumu izpildei attiecīgās tiesas nodarbinātajam, apkalpojošajam personālam, šo noteikumu 4.2., 4.3. vai 4.4. apakšpunktā minētajam nodarbinātajam;

12.2. atļauj fiziskai personai piekļuvi tiesai, ja fiziskai personai saskaņā ar šo noteikumu 8. punktu ir tiesības tiesā nēsāt ieroci, speciālo līdzekli vai aizliegtos priekšmetus;

12.3. rīkojas atbilstoši šo noteikumu 13. punktam, ja fiziskai personai saskaņā ar šo noteikumu 8. punktu nav tiesības tiesā nēsāt ieroci, speciālo līdzekli vai aizliegtos priekšmetus.

13. Ja fiziska persona neievēro šos noteikumus vai citus normatīvos aktus sabiedriskās kārtības nodrošināšanas jomā un pēc tiesas apsardzes darbinieka aizrādījuma turpina šādu rīcību, atsakās no šo noteikumu 11. punktā minētās pārbaudes, izņemot, ja fiziska persona atbilstoši normatīvajiem aktiem ir atbrīvota no šādas pārbaudes, vai atrodas acīmredzamā apreibinošo vielu ietekmē, tiesas apsardzes darbinieks:

13.1. aicina fizisku personu pamest tiesu;

13.2. izraida fizisku personu no tiesas, ja tā pēc tiesas apsardzes darbinieka aicinājuma atsakās pamest tiesu;

13.3. informē Valsts policiju par fizisku personu, kas neievēro šos noteikumus vai citus normatīvos aktus sabiedriskās kārtības nodrošināšanas jomā, atsakās pamest tiesu un izrāda pretestību izraidīšanai no tiesas.

14. Tiesas apsardzes darbinieks kontrolē piekļuvi tiesai, ievērojot rīcības kārtību ārkārtas situācijās sabiedriskās kārtības nodrošināšanai un civilās aizsardzības pasākumu realizēšanai.

**V. Noslēguma jautājums**

15. Šo noteikumu 6. punktā minētās prasības var nepiemērot tiesas telpām, kuras neatbilst minētajām prasībām šo noteikumu spēkā stāšanās brīdī.

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

Tieslietu ministrijas

valsts sekretārs Raivis Kronbergs